**ROMÂNIA**

**JUDEŢUL CLUJ**

**CONSILIUL JUDEŢEAN**

**H O T Ă R Â R E**

**privind trecerea din domeniul public al Județului Cluj în domeniul public**

**al Statului Român a unui sector de drum din Drumul județean DJ150A**

 Consiliul Judeţean Cluj întrunit în şedinţă ordinară;

 Având în vedere Referatul de aprobare nr. 10921 din 23.03.2020 la Proiectul de hotărâre înregistrat cu nr. 92 din 27.03.2020 privind trecerea din domeniul public al Județului Cluj în domeniul public al Statului Român a unui sector de drum din Drumul județean DJ150A, propus de Preşedintele Consiliului Judeţean Cluj, domnul Alin Tişe, însoţit de Rapoartele compartimentelor de resort din cadrul aparatului de specialitate al Consiliului Judeţean Cluj cu nr. 10921/2020 şi de Avizul cu nr. 10921 din 31.03.2020 al Comisiei de specialitate nr. 4;

 Ținând cont de adresa Secretariatului General al Guvernului nr. 20/5219/AT/19.03.2020 înregistrată la Consiliul Județean Cluj sub nr. 10768/23.03.2020;

Luând în considerare prevederile:

* poziția nr. crt. 39 din Anexa nr. 2.13 -Rețeaua de drumuri județene din Județul Cluj- la Hotărârea Guvernului nr. 540/2000 privind aprobarea încadrării în categorii funcționale a drumurilor publice si a drumurilor de utilitate privată deschise circulației publice, cu modificările şi completările ulterioare;
* Hotărârii Guvernului nr. 754/2018 privind aprobarea indicatorilor tehnico-economici ai obiectivului de investiţii "Realizare infrastructură - zonă operaţională - în cazarma 1833 Câmpia Turzii";
* Hotărârii Guvernului nr. 914/2018 privind declanşarea procedurilor de expropriere a imobilelor proprietate privată care constituie coridorul de expropriere al lucrării de utilitate publică de interes naţional "Realizare infrastructură - zonă operaţională - în cazarma 1833 Câmpia Turzii";
* poziția nr. crt. 155 din Anexa nr. 1 la Hotărârea Guvernului nr. 969/2002 privind atestarea domeniului public al judeţului Cluj, precum şi al municipiilor, oraşelor şi comunelor din Judeţul Cluj, cu modificările şi completările ulterioare;
* poziția nr. crt. 172 din Anexa nr. 1 la Hotărârea Consiliului Județean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare;

În conformitate cu dispozițiile:

* art. 173 alin. (1) lit. c) și alin. (4) lit. a), ale art. 286, ale art. 293 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 28 din Legea privind exproprierea pentru cauză de utilitate publică necesară realizării unor obiective de interes naţional, judeţean şi local nr. 255/2010, cu modificările și completările ulterioare;
* art. 1, ale art. 7, ale art. 12-17 și ale art. 22 din Ordonanţa Guvernului nr. 43/1997 privind regimul drumurilor, aprobată prin Legea nr. 82/1998, republicată, cu modificările şi completările ulterioare;

 Fiind îndeplinite prevederile cuprinse la art. 182 alin. (2 ) si (4) coroborate cu art. 136 și art. 139 din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;

 În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările şi completările ulterioare;

**hotărăşte:**

**Art. 1.** Se aprobă trecerea unui sector din Drumul județean DJ 150A, cuprins între km 0+688 şi km 2+658, și a terenului aferent în suprafață de 32.629 mp, identificat în Cartea funciară nr. 56597 Comuna Luna cu număr cadastral 56597, din domeniul public al Judeţului Cluj în domeniul public al Statului Român și declararea lui din bun de interes public județean în bun de interes public național.

**Art. 2.** Se emite acordul Județului Cluj pentru declasarea sectorului din Drumul județean 150A precizat la art. 1 din categoria funcţională a drumurilor de interes județean.

**Art. 3.** Predarea - preluarea imobilului transmis conform art. 1 se face pe bază de protocol de predare - primire încheiat între părțile interesate.

**Art. 4.** Poziția nr. crt. 172 din Anexa nr. 1 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, se modifică corespunzător.

**Art. 5.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia de Administrare a Domeniului Public şi Privat al Judeţului Cluj.

**Art. 6.** Prezenta hotărâre se comunică prin intermediul secretarului general al judeţului, în termenul prevăzut de lege, Direcţiei de Administrare a Domeniului Public şi Privat al Judeţului Cluj; Guvernului României; Ministerului Apărării Naţionale, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet "www.cjcluj.ro".

 **Contrasemnează:**

**PREŞEDINTE**  **SECRETAR GENERAL AL JUDEŢULUI**

 **Alin Tişe Simona Gaci**

**Nr. 96 din 31 martie 2020**

*Prezenta hotărâre a fost adoptată cu 31 de voturi “pentru”, fiind astfel respectate prevederile legale privind majoritatea de voturi necesară. La ședința publică, care s-a desfășurat prin intermediul unei platforme on-line de videoconferință, și-au înregistrat prezența un număr de 36 consilieri județeni din totalul celor 36 de consilieri judeţeni în funcţie.*